Pisandar
Pisandar (, Peísandros), iz Kamira na Rodosu, bio je starogrčki epski pesnik. O njemu se zna samo to da mu se otac zvao Pison, a majka Aristehma, te da je imao sestru po imenu Diokleja. Pretpostavlja se da vrhunac njegovog stvaralaštva pada u 33. olimpijadu, tj. oko 648–645. pne. Neki antički pisci kažu da je Pisandar živeo pre Hesioda te da je bio savremenik i prijatelj legendarnog  Eumolpa, no to je samo pokazatelj tendencije koja je postojala u antici da se pripadnost velikih pesnika istoj pesničkoj tradiciji tumači i njihovom ličnom povezanošću.

Pisandar je napisao jedan ep u dve knjige o Heraklovim podvizima pod naslovom Heraklejida (). Kliment Aleksandrijski optužuje Pisandra da je celu tu pesmu uzeo od Pisina iz Linda i izdao je kao svoju. O Pisindrovoj se pesmi ne može doneti pouzdan sud, jer je od nje premalo sačuvano, ali vidi se da je bila vrlo cenjena po tome što su aleksandrijski filolozi uvrstili Pisandra, kao i Antimaha i Panijasida, u svoj epski kanon, uz Homera i Hesioda. Iz Heraklejide je sačuvano samo nekoliko stihova, od kojih se dva nalaze u jednoj sholiji uz Aristofanove Oblakinje (st. 1034), a jedan kod Stobeja. U klasično doba ova se pesma ne spominje, nego tek u razdoblju helenizma, kad su i Rođani podigli Pisandru kip, za koji je natpis sastavio pesnik Teokrit.

Smatra se da je Pisandar u ovoj Heraklejidi bio prvi koji je Herakla predstavio obučenog u lavlju kožu i naoružanog batinom, umesto u uobičajenom oklopu karakterističnom za herojsko razdoblje, a nije nemoguće i da je prvi fiksirao broj Heraklovih podviga na dvanaest. Radnja, kako se čini, nije bila jedinstvena, budući da Aristotel u svojoj Poetici kaže: "Stoga se čini da greše svi pesnici koji su spevali Heraklejidu, Tezejidu i slične pesme; misle, naime, da i priča mora biti jedna jer je i Herakle jedno lice".

Pisandru su se pripisivala i druga dela, ali za njih već Suda navodi da je njegovo autorstvo sumnjivo i da su ih napisali drugi pesnici, "među njima i Aristej". Jedno od tih dela bila je epopeja Krug (), gde je pesnički izložena sva mitološka i epska građa koja je obrađena u kikličnim epopejama.

U Palatinskoj antologiji sačuvan je jedan epigram pod imenom Pisandra s Rodosa, koji je možda identičan pesniku iz Kamira; radi se o epitafu za nekog Hipemona te za njegovog konja, psa i pomoćnika.

Reference

Literatura 
 

Starogrčki pjesnici
Authority control